Serkusavioliitto

**Serkusavioliitto** on kahden serkuksen välinen avioliitto. Joissakin kulttuureissa serkusavioliittoa pidetään insestinä, mutta valtaosassa maailman maita serkusavioliitot ovat laillisia. Niiden riskinä pidetään sisäsiittoisuutta, joka voi aiheuttaa jälkeläisissä perinnöllisiä sairauksia.

## Yleisyys

Maailmanlaajuisesti serkusten väliset avioliitot ovat yleisiä: on arvioitu, että jopa 20 prosenttia avioliitoista solmitaan serkkujen välillä. Arabien keskuudessa serkusavioliittoja avioliitoista on keskimäärin 40 prosenttia. BBC:n mukaan Isossa-Britanniassa asuvista pakistanilaisista 55 prosenttia oli naimisissa serkkunsa kanssa.

## Laillisuus
Serkusavioliitot hyväksytään kaikissa Euroopan valtiossa, mutta niiden osuus maanosan avioliitoista laski huomattavasti 1900-luvun toisella puoliskolla. Joissakin maissa serkusavioliitot ovat kiellettyjä. Näin on joissakin Yhdysvaltain osavaltioissa sekä Etelä-Koreassa. 

Suomessa serkukset voivat solmia avioliiton. Ruotsin valtakunnan Vuoden 1734 lain naimiskaaren säännös määritteli, että serkkujen avioituminen vaati kuninkaan luvan: ”*Orpanat ei mahda otta toinen toistans awioxi, ellei Cuningas sijhen lupaa anna.*” Venäjän vallan aikana keisarillinen asetus kumosi tämän vuonna 1872 ja serkut saivat normaalin avio-oikeuden.

## Vaikutukset jälkeläisiin

Synnynnäisiä epämuodostumia esiintyy  4,5–6 prosentilla serkkujen välisistä lapsista, kun muulla väestöllä luku on 3 prosenttia. Sheridan ym. totesivat, että ensimmäisten serkkujen liitto kaksinkertaistaa synnynnäisten epämuodostumien riskin. Erityisesti sydämen ja hermoston poikkeavuudet lisääntyivät. Yleisiä olivat mikrokefalia, eteisväliseinän aukko, kammioväliseinän aukko ja avoin valtimotiehyt (ductus arteriosus). Klaani- ja heimorakenteisiin perustuvissa väestöissä Lähi-idässä ja Pohjois-Afrikassa sekä kastinsisäisissä avioliitoissa Intiassa monet serkusavioliittojen esiin tuomat mutaatiot ovat todennäköisesti yksittäisille perheille ominaisia.

Koillis-Ranskassa kootussa aineistossa havaittiin, että epämuodostumien esiintyvyys seurasi sukulaisuuden astetta: 38 epämuodostuneesta lapsesta 24 syntyi ensimmäisten serkkujen avioliitoista (10,5 kertaa useammin kuin ei-sukulaisista vanhemmista syntyneillä), 8 toisten serkkujen avioliitoista ja 6 vielä kaukaisemmista sukulaisavioliitoista.

Serkusavioliittojen vaikutus jälkeläisten älykkyysosamäärään oli tilastollisesti lievästi negatiivinen, mikä johtui harvinaisten resessiivisten geenien vaikutuksesta.

## Serkusavioliittojen sosiaalinen tausta
Serkusavioliitto on tribalistinen instituutio, jolla varmistettiin, että jälkikasvu pysyi miehenpuoleisessa suvussa. Se myös vahvisti sukulaisten yhteistunnetta. Serkusavioliitot ovat yleisiä Lähi-idässä, kun taas turkkilaiset ja mongolit suosivat eksogaamisia liittoja luodakseen laajempia liittokuntia, joita ne tarvitsivat sotiakseen tehokkaasti Aasian vahvoja maatalousvaltioita vastaan. 

Länsimaissa kehittyi historiallisesti vahva kielteinen asenne sukulaisavioliittoihin ja erityisesti serkusavioliittoihin. Alan H. Bittlesin mukaan syy ei ollut biologinen, sillä vaikka ensimmäisten serkkujen avioliitto lisäsi synnynnäisten vikojen esiintymistä, riskin lisäys oli melko pieni. Historiallinen vastustus syntyi jo ennen modernia genetiikkaa ja johtui muista syistä.

Sukulaisavioliittojen kiellossa ratkaiseva tekijä oli nähtävästi kristillinen kirkko, joka laajensi kieltoa poikkeuksellisen laajaksi. Syinä olisivat olleet perintöjärjestelmän hajottaminen, jotta perintöjä päätyisi kirkolle sekä avioliittojen sääntelyn tuoma valta. 1800-luvulla lääketieteen kehitys vahvisti kielteistä asennetta ja sukulaisavioliittoja alettiin pitää biologisesti vaarallisina. Nykyaikana siirtolaisuus Lähi-idästä on tuonut serkusavioliitot uudelleen ajankohtaisiksi myös länsimaissa.

## Serkusavioliitot ja islam

Serkusavioliitot hyväksytään Koraanissa (suura 4:23, suura 33: 50), ja islaminusko pitää niitä laillisina. Islamilainen perimätieto kertoo lukuisista serkusavioliitoista, joita Muhammed itse ja hänen kumppaninsa solmivat. Suurassa 33 todetaan selkeästi serkusavioliiton laillisuus: "Profeetta, Me olemme totisesti vahvistanut sinun laillisiksi vaimoiksesi kaikki ne, joille olet myöntänyt lesken osuudet, sekä ne, jotka omistat Jumalan antamina orjattarina sotasaaliista, sekä setäsi tyttäret ja isäsi sisaren tyttäret, myöskin enosi tyttäret ja äitisi sisarten tyttäret... " 

Islamiin on katsottu sisältyvän runsaasti tribaalikulttuurin piirteitä.

## Katso myös

* Endogamia
* Westermarck-ilmiö

## Lähteet

* 
* 
* 

### Viitteet